ፖሊስ ዜጎችን ከመጥፎዎች የመጠበቅ ሥራ ዋነኛ ትኩረቱ እንዲሆን ጠቅላይ ሚኒስትር ዐብይ አህመድ ጥሪ አሳሰቡ፡፡
ባሕር ዳር፡ መስከረም 20/213ዓ.ም (አብመድ) ከራስ በላይ ለሀገርና ለሕዝብ በሚል መሪ ሐሳብ በተከናወነው የፌዴራል ፖሊስ ትርኢት በክብር እንግድነት የተገኙት ጠቅላይ ሚኒስትር ዐብይ አህመድ (ዶክተር) ፖሊስ ዜጎችን ከመጥፎ ዜጎች እንዲጠብቅ ጥሪ አቅርበዋል፡፡በሥነ ሥርዓቱ ላይ የሥራ መመሪያ የሰጡት ጠቅላይ ሚኒስትሩ ‘‘ባለፉት ሁለት ዓመታት ሲሠራ የቆዬው ለውጥ ሀገር ወዳድ፣ ሕዝብ አክባሪ፣ ራሱን ለሕዝቡና ለሀገሩ አሳልፎ የሚሰጥ፣ ከሚወጣውና ከሚወርደው ጋር የሚሄድ ሳይሆን ሁሌም ከኢትዮጵያ ጋር የሚፀናን የፌዴራል ፖሊስ ሠራዊት ለመገንባት ማሳኪያ የሆነውን ትርኢት ስላሳያችሁን ኩራት ይሰማኛል’’ ብለዋል፡፡‘‘የፌደራል ፖሊስ ሠራዊት ያሳዬው ትርኢት የራሱን ሕይወት የመዝናናትና የማረፍ ጊዜ ሰውቶ ኢትዮጵያንና ሕዝቦቿን በሰላም ወጥተው እንዲገቡ፣ ሠርተው እንዲያተርፉ፣ ማለም መትጋት እንዲችሉ፣ የሚተማመኑበት ሠራዊት እንዲሆን ከፖለቲካ ፓርቲዎች ገለልተኛ ሆኖ ከባንዲራውና ከመለዮው ጋር በመርህ የሚሠራ ሠራዊት ለመገንባት፣ የተጀመረው ለውጥ አጠናክረን እንድንቀጥል ጉልበት የሚሆነን ማሳያ ነው’’ ብለዋል፡፡